《偈六十三首》
宋代·释道宁

全提要妙，三藏绝诠。
海印舒光，该罗法界。
有情无情，炳然应现。
有时南州北郡，买卖交关。
有时看风把柁，顺水行船。
有时酒肆茶坊，迎宾待客。
有时投壶走马，歌笑围棋。
种种多般，要源流出。
玄关瞥转，大用现前。
一概无私，平等大道。
始知诸佛转法轮，群生解差别。
目击便归来，秤鎚浑是铁。
如斯告报，正属化门，
不犯锋楞。善吉岩前草不生，
侨尸谩把天花散。

作者简介：释道宁（一○五三～一一一三），俗姓王，歙溪（今安徽歙县）人。祝发蒋山泉禅师，依雪窦老良禅师。踰二年，遍历丛林，参诸名宿。晚至白莲，参五祖法演禅师，顿彻法源。徽宗大观中，住潭州开福寺。政和三年卒，年六十一。为南岳下十四世，五祖法演禅师法嗣。《僧宝正续传》卷二、《嘉泰普灯录》卷一一、《五灯会元》卷一九有传。今录诗一百三十二首。